Erafilm

EraFilm është një kompani prodhimi filmik me qendër në Tiranë, e themeluar në vitin 2001 nga producentja Sabina Kodra dhe regjisori Robert Budina. Kompania është ndër lideret e industrisë filmike shqiptare dhe ka fituar njohje ndërkombëtare për prodhimin e filmave të pavarur artistikë dhe për bashkëpunime me regjisorë vendas e të huaj.

 Historia dhe Fillimet 
Pas themelimit në vitin 2001, projekti i parë i kompanisë ishte bashkëprodhimi me Italinë i filmit dramatik Letra në erë me regji të Edmond Budina, i cili fitoi Çmimin e Meritës në Itali në vitin 2003. Ky sukses i hershëm hapi rrugën për bashkëprodhime të reja ndërkombëtare dhe vendosi themelet e profilit të kompanisë si prodhuese filmash me cilësi të lartë dhe stil inovativ.

 Njohja Ndërkombëtare 
Gjatë viteve, EraFilm ka prodhuar filma artistikë, të shkurtër dhe dokumentarë që janë shfaqur në festivale prestigjioze si Karlovy Vary, Tallinn, Reykjavik, Shanghai, Palm Springs, dhe Chicago International Film Festival, duke fituar mbi 30 çmime ndërkombëtare.

Filmi Agon (2014), me regji të Robert Budinës, dhe Bota (film) (2015), me regji të Iris Elezit dhe Thomas Logorecit, u përzgjodhën si kandidatura zyrtare të Shqipërisë për kategorinë e Filmit më të Mirë të Huaj në Oscars.

Në të njëjtën periudhë, EraFilm bashkëprodhoi filmin italian Burrnesha me regji të Laura Bispuri, i cili mori pjesë në garën zyrtare të Berlinales dhe garoi për mbi 20 çmime ndërkombëtare në festivale si Tribeca, San Francisko, Hong Kong dhe AFI Fest në Los Anxhelos.

 Filmografia dhe Festivale 
Filmi i dytë artistik i Robert Budinës, Streha Mes Reve (2018), pati premierën botërore në Tallinn Black Nights Film Festival dhe fitoi çmime në më shumë se 20 festivale ndërkombëtare, përfshirë:
 Çmimi Global Visual në Cinequest Film Festival (SHBA)
 Filmi më i mirë në Valletta International Film Festival (Maltë)
 Aktori dhe Aktorja më e Mirë në PriFilmFest (Kosovë)

 Televizioni 
Në vitin 2021, EraFilm prodhoi serialin televiziv Katrori i Pushtetit, me skenar dhe regji nga Robert Budina, i cili u transmetua në KLAN TV dhe arriti një audiencë mesatare prej 35%.

 Projektet e fundit 
 Waterdrop (2024) – filmi i tretë i Robert Budinës, aktualisht në post-produksion dhe përfaqësues zyrtar i Shqipërisë në Oscars 2025.

 Bërë prej pluhuri nga Ajola Daja  
 Ne të tre nga Suela Bako  
 Mirëseerdhe në shtëpi nga Odeta Çunaj  

Këto projekte përfaqësojnë brezin e ri të kineastëve shqiptarë që bashkëpunojnë me kompaninë.

 Vlerat dhe Angazhimi 
EraFilm promovon barazinë gjinore dhe përfaqësimin e grave në industrinë audiovizive, ku mbi 50% e stafit teknik dhe artistik janë gra. Kompania është partnere e iniciativave për zhvillimin e talenteve të rinj dhe përmirësimin e standardeve profesionale në industrinë filmike shqiptare.

 Referime 

 Lidhje të jashtme 
 Faqja zyrtare e EraFilm
 EraFilm në IMDb
 Artikulli në QKK 
 Robert Budina në Wikipedia

Kategoria:Kompani filmike në Shqipëri
Kategoria:Kinematografia shqiptare
Kategoria:Produksione filmike shqiptare